Karl Ægir Karlsson - prófessor við verkfræðideild Hvað ertu að rannsaka núna ? „ Síðustu ár hef ég unnið að því að búa til líkön af miðtaugakerfis-sjúkdómum í sebrafiskum ( Danio rerio ) sem síðan eru nýttir í skipulegri leit að nýjum lyfjum við sjúkdómum . Fyrsta skrefið felst oft í því að herma í fiskum eftir stökkbreytingu sem tengist sjúkdómi í manni , þar næst að finna einhvern atferlismælikvarða sem með áreiðanlegum og fljótlegum hætti greinir á milli erfðabreyttra fiska og villigerðar og því næst að staðfesta að erfðabreytingin hafi raunverulega áhrif á þau ferli sem orsaka sjúkdóminn og atferlismælikvarðinn sé tengdur sama ferli . Ef allt þetta tekst , má nýta fiskinn til lyfjaleitar . “ Af hverju er mikilvægt að rannsaka þetta efni ? „ Samfara auknum kostnaði við lyfjaþróun hefur nýjum lyfjum á markaði fækkað . Þessu má snúa við með hraðari og ódýrari mælingum . Með því að nota fiska í tilraunir ( í stað til dæmis nagdýra ) má lækka kostnaðinn og stytta tímann stórkostlega . Meðaltími sem líður frá því að einhver sameind fer í fyrstu prófanir og þar til hún kemur á markað er um 12 ár og meðalkostnaður um 1,2 milljarður dala . Stór hluti af þessum kostnaði er vegna lyfjaskimana og tilraunadýra . Þessum hluta kostnaðarins getum við náð niður . Reyndar svo mikið að möguleiki verður að skima mun fleiri lyf . Þannig að ef allt fer á besta veg koma fleiri og ódýrari lyf á markað . “ Hvað finnst þér skemmtilegt við að stunda þínar rannsóknir ? „ Það er ekkert eins skemmtilegt eins og að vera alltaf með áskoranir – þurfa að hugsa – og geta svo endrum og eins séð eitthvað nýtt , lýst einhverju eða skilið eitthvað sem engin hefur skilið áður . Eins og kennarinn minn , prófessorinn Blumberg sagði : „ Science , the best game in town “ . “